Idioti u njezinim očima su predstavnici hokejskog kluba Siscia koji se tri godine bore da ih grad pusti u novu dvoranu

Za sisačke hokejaše hokejskog kluba Siscija gradska Ledena dvorana još uvijek je zatvorena.

"Na žalost, da nije smiješno bilo bi žalosno. I da nije žalosno bilo bi smiješno. Cijela situacija nema veze s logikom niti s ikakvom zdravom pameću. Ljudi koji vode sport u ovom gradu su očito skrenuli s kolosijeka", kaže trener hokejskog kluba Siscia Branko Lončarević.

Sadržaj se nastavlja...

"U međuvremenu se dosta toga promijenilo, ali se zapravo ništa nije promijenilo. Dobili smo dvije arbitražne odluke Hrvatskog olimpijskog odbora i odluku sportske inspekcije kojom se Zajednici nalaže da nas se ponovno primi u članstvo i da nam osigura termine za treninge i utakmice. Nevoljko su nas primili u članstvo, ali odgovor za termine treninga i utakmice nikada nismo dobili", kazala je glasnovogornica Hokejskog kluba Siscia Karla Vorkapić na pitanje zašto su ispred, a ne unutar dvorane.

"Odjednom je došla odluka da smo izbačeni"

Potraga je prije godinu dana već izvještavala o ovom klubu. Podsjetimo, Sisak ima dva hokejska kluba, prvi je KHL Sisak, sa stogodišnjom tradicijom, i tek nekoliko godina staru HK Sisciu. Sisciu su osnovali bivši članovi Siska nezadovoljni vođenjem prvotnog kluba. Bili su uvjereni da će u gradu, koji je tad tek gradio velebnu Ledenu dvoranu, kakvu imaju još samo Zagreb i Delnice, biti mjesta za dva kluba.

"Sve smo radili u skladu sa propisima. Slali smo financijski plan i plan rada, koja je ocjenjena kao odlična. Poticalo nas se da nastavimo sa predajom dokumenata i onda je odjednom došla odluka da smo izbačeni", kazala je Vorkapić za Potragu u studenom 2018. godine.

Hokejski klub Siscia su izbacili iz Zajednice sportskih udruga grada Siska, krovne sportska organizacija. Ako niste član – nemate pravo besplatno koristiti sportske objekte grada.

"Nisam mogla ni sanjati da će se izgraditi gradska dvorana u koju moja djeca neće moći ući i da sada moram putovati s njima na treninge po cijeloj regiji kako bi se oni klizali. Činjenica je da se ne mogu klizati u svom gradu je žalosno, pogotovo zato što dvorana stoji prazna u određenim terminima, ali radi nečijeg inata se može pristupiti joj", kazali su roditelji članova Hokejskog kluba Siscia prije godinu dana.

"Igram na betonu"

Od tada treniraju na betonu. Na ledu tek tu i tamo, kad odu u Zagreb.

"Igram na betonu, a do sada sam samo jednom na ledu", kazala je tada Katja, članica Hokejskog kluba Siscia. "U našem klubu ima djece koja nikad nisu stala na led. Sve zahvaljujući čelnim ljudima Zajednice sportskih udruga grada Siska", rekao je u studenom prošle godine trener Lončarević.

Predsjednik Zajednice sportskih udruga je Marko Krička koji je istovremeno, zamjenik gradonačelnice Siska. Gradonačelnica, SDP-ova Kristina Ikić Baniček prijateljica je s predsjednicom drugog hokejskog kluba. Unutar hokejskog kluba KHL Sisak igra i gradonačelničin sin. Ledenom dvoranom upravlja Športsko rekreativni centar, inače gradska firma, ali termine dodjeljuju na preporuku već spomenute Zajednice. Svi koji HK Sisciji mogu omogućiti da stane na led premreženi su prijateljsko političkim odnosima. Već tada je bilo jasno da će na led samo njima njima dragi klub.

"Na upit da li ima prostora unutar Ledene dvorane za obadva hokejska kluba ne mogu dati misljenje jer nije na meni. Nesporno je da je veliki interes i tradicija za klizanje u gradu Sisak", kaže bivši ravnatelj ŠRC-a Sisak, Mario Stipkov.

Pitali smo prošle godine bivšeg ravnatelja ŠRC-a Marija Stipkova misli li da u gradu ima mjesta za dva hokejska kluba.

"Moje nije da dajem takve ocjene", odgovorio je Stipkov.

Igor Crnobrnja, tajnik Zajednice sportskih udruga grada Siska odgovorio je na pitanje tko je u udruzi odlučio da je Sisku dovoljan jedan hokejski klub. "Zajednica sportskih udruga sa svojim tijelima upravljanja", kazao je u studenom prošle godine Crnobrnja te dodao da u Skupštini postoji osoba koja se bavi hokejem, a na pitanje je li ta osoba iz KHL-a Sisak odgovorio je da nije siguran. Potom je potvrdio da je ta osoba iz HKL Siska. "U Skupštini sjedi 29 ljudi koji zajednički donose odluke", rekao je tada Crnobrnja.

Dvije presude u korist Kluba

Hokejski klub Siscija je tada krenula u pravnu bitku. Arbitraža Olimpijskog odbora najviše je nadležno tijelo u sportskim sporovima. Dva put su presudili u njihovu korist kao i Sportska inspekcija.

"U dva odvojena i neovisna sudska postupka donijeli su isto rješenje da Zajednica sportskih udruga grada Siska svojim odlukama krši Zakon o sportu, a navedeno je i da su prekršili Ustav Republike Hrvatske time što nam onemogućavaju treniranje i pokušavaju postaviti uvjete koji su osim što su protuzakoniti, su i potpuno suludi", kazala je ovog tjedna glasnogovornica Vorkapić.

Ali, sva ta rješenja sisački sportski čelnici ignoriraju. Prema naređenju inspekcije, primili su ih natrag u Zajednicu, ali termine za treninge i utakmice im i dalje ne žele dati.

"Djeca koji su dio našeg hokejskog kluba na žalost iz dana u dan gube zato što ne mogu na led. Ponekad uspijemo trenirati na ledu kada odemo u Zagreb ili kad cure mogu otići u Zagreb jer igraju za zagrebačke klubove, pa odemo s njima. Dečki, na žalost treniraju isključivo na suhom, bilo da treniraju u teretani, rad s palicom i određeni kondicijski treninzi. Na žalost druge mogućnosti nema", kaže trener Lončarević.

"Ne znam što bih komentirao jer je nemoguće da jedna osoba određuje tko može ići u hokejsku dvoranu, a tko ne može. To je na kraju krajeva javna sisačka dvorana", kaže otac članice Hokejskog kluba Siscia Davor Stiperski.

"Zašto gubite vrijeme na idiote?"

Sisačku politiku određuje gradonačelnica Kristina Ikić-Baniček koja se o članovima Siscije izražava ovako:

"Zašto gubite vrijeme na idiote, koja je sankcija ako im se ne odgovori? Prijavit će nas Povjereniku za informiranje i žalit se pravobraniteljici za zaštitu invalida?", stajalo je u emailu koji je gradonačelnica poslala već spomenutim suradnicima koji sudjeluju u ovoj sabotaži. Dobili smo ga ne vjerujući da je ovo način na koji gradonačelnica komunicira. Naravno da smo je htjeli pitati smatra li ovakvu komunikaicju primjerenom.

Gradonačelnica Ikić Baniček najavila je svoj dolazak na jednu od većih jesenskih manifestacija u svom gradu. Svi su je čekali, spominjali na razglasu, oko nas su se motali njezini suradnici, minute su prolazile, ali od gradonačelnice ništa.

Na lokaciji gradonačelnica je bila najavljena u 11 sati, ali već oko 11 i 15 počela su šuškanja da se najvjerojatnije neće pojaviti. Nakon toga je sve novinare poslala na drugu lokaciju na kojoj se sadi, no ni ondje se nije pojavila. Kolege novinari iz Siska neslužbeno su rekli da su novinari Potrage siguran razlog za to.

Tražili smo je u Vijećnici, a nije se javljala ni na upućena pozive, kao što nije odgovarala ni na poslane SMS-ove. Potraga je tražila izjave i drugih aktera ove priče, ne bi li netko pojasnio zašto ignoriraju odluke inspekcije i olimpijskog odbora.



Ravnatelj Športsko rekreacijskog centra Sisak se predomislio i nije želio pred kamere. Odgovoriti će na poslani upit , kaže, putem maila. Ni zamjenik gradonačelnice, ujedno i predsjednik Zajednice sportskih udruga, nije odgovorio na poziv.

Suprug se miješa u upravljanje Gradom i gradskim tvrtkama

Za to vrijeme novinarki Potrage Marijani Čikić iz redakcije su javili da gradonačelničin suprug i prijatelj zovu kolege pokušavajući intervenirati i objasniti da ne rade ovu priču. Potraga je u posjedu mailova koji dokazuju da se suprug gradonačelnice Darko Baniček, inače službeno nezaposlen, kako stoji u važećoj imovinskoj kartici njegove supruge, miješa u upravljanje gradom i gradskim tvrtkama. Pa tako ravnatelju ŠRC-a, primjerice, govori što treba raditi.

"A trebao bi se jedino i isključivo baviti s tim da plaćate račune na vrijeme! Daj barem opomene ženama jer nisu u stanju raditi svoj posao!", napisao je suprug gradonačelnice u prijetećem mailu.

Osim prijetećih mailova, suprug gradonačelnice na društvenim mrežama dijeli službene dokumente koje, kao netko tko nije zaposlen u gradskoj upravi ili tvrtkama, ne bi trebao ni dobiti na uvid. A njegova kampanja trajala je i za vrijeme boravka novinarke Potrage u Sisku. Dok su snimali HK Sisciju pred Ledenom dvoranom, članove je obaviještavao KHL Sisak da su novinari Potrage tamo i da ne razgovaraju s njima.

U međuvremenu svi prozvani odgovorili nam na mail. Svi s uglavnom istom pričom - na odluku inspekcije žalit će se Upravnom sudu, HK Sisciju nazivaju fiktivnim klubom kojeg vode optuženi kriminalci, tvrde da u tom klubu ne postoje djeca, da njihovi članovi uopće nisu iz Siska i slično. Te argumente rješenja inspekcije i Olimpijskog odbora ionako pobijaju. Siscia je, tako iscripila sve pravne mogućnosti, ali još uvijek im ne pada na pamet na silu u dvoranu.

"Nismo nasilnici niti smo se ikada koristili nasilnim metodama. Mi smo dokazali da smo u pravu pravnim putem i iskoristili smo sve mogućnosti koje trenutno imamo na raspolaganju. Još uvijek čekamo rješenje inspekcijskog nadzoru koji je nedavno bilo u nadzoru da utvrde da li su proveden njihove odluke i naredbe", kaže glasnogovornica Vorkapić.

Inspekcija kreće sa zakonskim mjerama

Inspekcija nam je odgovorila da se Zajednica sportskih udruga ne pridržava njihove odluke te da kreću sa zakonskim mjerama o čemu će nas obavijestiti. Što se gradonačelnice tiče, na kraju ove sage oglasila se i ona - mailom. Vrijeđanje, pogrdna imena i nimalo primjeren diskurs ne negira. Dapače, dodaje: "Ne postoje riječi kojima bih mogla iskazati točno koliki prezir osjećam prema ljudima koji vode fiktivni klub HK Siscia".

Što se tiče pritiska njezina nezaposlena supruga na zaposlene u gradskim tvrtkama, kaže… "Mogu zaključiti da je moj suprug, kao osoba izuzetno bogatog radnog iskustva na odgovornim poslovima, postupio odgovorno i razborito te savjetovao ravnatelja da postupi zakonito i da kazni odgovorne za neki propust".

U poduljem odgovoru jasno je – HK Siscija neće tako skoro na led. Očito nema te institucije i nema tog rješenja koje će sisačke sportske i političke čelnike natjerati da se pridržavaju zakonitih odluka. Ovu bi priču, čini se, mogli raspetljati jedino lokalni izbori i nova lokalna vlast.